# Feladatok

# Nemzetközi táncverseny

Olyan relációs adatbázist szeretnénk létrehozni, amely a Kék Osztriga Nemzetközi Tánversenyen résztvevő csoportok adatait tartalmazza. Tároljuk a csoport nevét, nemzetiségét, a csoport átlagéletkorát és a verseny folyamán elért pontszámot. E mellett tároljuk a bemutatott tánc nevét, valamint a zenére vonatkozó adatokat, azaz a zene műfaját, a szám címét és előadóját.

Feltételezzük, hogy:

- egyféle táncot több csoport is táncolhat,
- egy csoport több táncot is előadhat,
- a versenyen nincs kikötés a táncra vonatkozóan, így bármilyen táncot be lehet mutatni,
- a zenét egyértelműen azonosítja a címe, azaz nincs két azonos című szám,
- egy csoportban csak azonos nemzetiségűek táncolnak

A tánc műfaja, valamint a csoportok nemzetisége csak meghatározott értékeket vehet fel.

# Háziorvosi rendelő

Készítsünk EK-diagramot egy háziorvosi betegnyilvántartó rendszerhez! Az orvosok elvárásainak megfelelően az adatbázisnak tartalmaznia kell a betegek személyi adatait, gyógyszerérzékenységüket, az egyes vizsgálatok időpontjait és a felírt gyógyszereket.
Feltételezzük, hogy:

- egy vizsgálaton több betegség is diagnosztizálható,
- egy betegségre több gyógyszer is felírható,
- egy-egy páciens több gyógyszerre is lehet érzékeny,
- egy vizsgálatot a dátum és a vizsgálat kódja határoz meg egyértelműen.

# Online szakácskönyv

Online szakácskönyvhöz készíts adatbázis tervet! A szakácskönyvben el kell tárolni az ételek nevét, elkészítésének szöveges leírását, az elkészítési időt, fényképet, valamint a hozzávalókat. A szakácskönyv olyan szempontból interaktív, hogy regisztrált felhasználók tölthetnek fel receptet. Rajzolja le a szakácskönyv E-K diagramját!

Licensed under the Creative Commons Attribution Non-commercial Share Alike License 4.0